stanford-oval/wikipedia huggingface dataset:
You Need to Calm Down
Sävellys

Swift sävelsi ja tuotti kappaleen uusiseelantilaisen tuottajan Joel Littlen kanssa. Little tunnetaan parhaiten työstään Lorden albumilla Pure Heroine. ”You Need to Calm Down” on tyyliltään electropop- ja synthpop-musiikkia.
Sanoitukset kertovat internetin vihapuheesta. Swift käsittelee ensimmäisessä säkeistössä itse saamiaan
vihaviestejä. Hän joutui vihakampanjan kohteeksi sosiaalisessa mediassa vuonna 2016 ja kirjoitti siitä edellisellä albumillaan Reputation.
Toinen säkeistö käsittelee seksuaalivähemmistöjen kokemaa syrjintää. Swift ottaa kantaa homofobiaa vastaan. Kappaleessa viitataan epäsuorasti Prideen ja seksuaali- ja sukupuolivähemmistöjä tukevaan GLAAD-järjestöön. Swift sanoi myöhemmin Voguen haastattelussa tajunneensa, että voi käyttää asemaansa sellaisenkin yhteisön hyväksi, johon ei itse kuulu. Kappaleen loppupuolella käsitellään lisäksi tunnettujen naisten vertailua internetin keskusteluissa. Swift antaa kappaleessa tukensa muille menestyville naisille.
Julkaisu

”You Need to Calm Down” julkaistiin 14. kesäkuuta 2019. Se oli toinen single Swiftin studioalbumilta Lover. Kappaleen lyriikkavideo julkaistiin   YouTubessa samana päivänä singlen kanssa ja musiikkivideo muutama päivä myöhemmin 17. kesäkuuta.  Swift oli luonut kaksi viikkoa aikaisemmin vetoomuksen, joka pyysi Yhdysvaltain senaattia hyväksymään seksuaali- ja sukupuolivähemmistöjä tukevan Equality Act -lakialoitteen. Hän mainosti vetoomusta kappaleen ja videon yhteydessä.
Brittiläinen elektronisen musiikin yhtye Clean Bandit teki kappaleesta remix-version nimeltä ”You Need to Calm Down (Clean Bandit Remix)”. Remix julkaistiin 20. elokuuta 2019. Kappaleesta on julkaistu lisäksi liveversio ”You Need to Calm Down (Live from Paris)” toukokuussa 2020. Liveversio on mukana livealbumilla Lover (Live from Paris).
Vastaanotto > Arvostelut ja palkinnot

”You Need to Calm Down” sai musiikkikriitikoilta ja yleisöltä ristiriitaisen vastaanoton. Kappaletta pidettiin Swiftin laajasti parjattua edellistä singleä ”Me!” parempana. Melodian sanottiin olevan tarttuva. Toisaalta useat kriitikot pitivät sitä keskinkertaisena kappaleena, joka ei tee vaikutusta.
Seksuaalivähemmistöjä tukevaa sanomaa kehuttiin, mutta Swiftiä kritisoitiin siitä, että hän käsittelee julkisuuden henkilöiden vihaviestejä samassa laulussa kuin homoseksuaalien kokemaa syrjintää. Kriitikoiden mukaan kappale ei ota syrjintää riittävän vakavasti, kyse ei ole vain yksittäisistä loukkaavista kommenteista. Jotkut epäilivät Swiftin aktivismia laskelmoiduksi ja syyttivät tätä vähemmistöjen asialla rahastamisesta.
Kappale oli ehdolla Grammy-palkinnon voittajaksi kategoriassa paras popsooloesitys. ”You Need to Calm Down” sai yhteensä yhdeksän VMA-ehdokkuutta vuoden 2019 MTV Video Music Awards -gaalassa. Musiikkivideo voitti vuoden videon ja hyvän viestin sisältävän videon (Video for Good) palkinnot.
Vastaanotto > Kaupallinen menestys

”You Need to Calm Down” menestyi hyvin kaupallisesti. Yhdysvalloissa kappale nousi ensimmäisellä listaviikolla Billboard Hot 100 -listan sijalle 2 ja viipyi listalla yhteensä 22 viikkoa. Swiftistä tuli samalla Madonna ohella eniten kahden kärkeen päässeitä singlejä omaava artisti. Lisäksi hänestä tuli naisartisti, jolla oli eniten suoraan kymmenen kärkeen nousseita singlejä. Lil Nas X:n hitti ”Old Town Road” esti kuitenkin kappaleen pääsyn Hot 100 -listan ykköseksi.
”You Need to Calm Down” oli Billboardin digitaalisten latausten listan kärjessä. Se oli ykkösenä myös Yhdysvaltain iTunesin omalla listalla. Single on sittemmin myynyt Yhdysvalloissa kolminkertaista platinaa.
”You Need to Calm Down” menestyi kansainvälisesti edellistä singleä ”Me!” paremmin. Kappale nousi listaykköseksi Skotlannissa ja viiden parhaan joukkoon Isossa-Britanniassa, Australiassa, Irlannissa, Kanadassa ja Uudessa-Seelannissa. Suomessa se ei päässyt viralliselle singlelistalle, mutta oli radiosoittolistalla sijalla 86.
Musiikkivideo > Sisältö

Kappaleelle tehtiin musiikkivideo. Swift ohjasi sen yhdessä Drew Kirschin kanssa. Videolla esiintyy Swiftin lisäksi useita tunnettuja henkilöitä, joista useimmat ovat seksuaalivähemmistöjen edustajia. Videolla esiintyvät muun muassa laulajat Hayley Kiyoko, Adam Lambert, Ciara ja Katy Perry, näyttelijät Jesse Tyler Ferguson, Laverne Cox ja Ryan Reynolds, luistelija Adam Rippon, juontaja Ellen DeGeneres ja drag queen RuPaul. Perryn esiintyminen tarkoitti loppua hänen ja Swiftin vuosia jatkuneelle riidalle.
Video tapahtuu värikkäällä matkailuvaunualueella. Alueen Swift ja muut esiintyjät nähdään tanssimassa, ottamassa aurinkoa ja kävelemässä kaduilla. Reynolds maalaa kuvaa Stonewallin mellakoista tunnetusta Stonewall Innistä. RuPaul pitää drag-kilpailun, jossa kilpailijat esittävät tunnettuja naislaulajia. Alueen ulkopuolella joukko ihmisiä pitää protestia seksuaalivähemmistöjä vastaan. Videon lopussa mainostetaan Equality Act -lakialoitetta.
Musiikkivideo > Vastaanotto

Video sai kappaleen tavoin ristiriitaisen vastaanoton lehdistössä ja sosiaalisessa mediassa. Videoon liittyvää aktivismia kehuttiin, mutta toteutusta kritisoitiin. Etenkin protestoijien kuvaus likaisina maalaisjuntteina sai osakseen kritiikkiä. Seksuaalivähemmistöjen kuvausta pidettiin stereotyyppisenä. Katy Perryn esiintymisen sanottiin vievän liikaa huomiota vähemmistöjä tukevalta viestiltä. Jotkut kritisoivat videon julkaisua Pride-kuukautena opportunistiseksi. Toisten mielestä taas mikä tahansa tuki vähemmistöille oli hyvä asia.
Live-esitykset

Swift esitti kappaleen useita kertoja vuonna 2019 markkinoidessaan Lover-albumia. Kappaleen ensiesitys oli Amazon Primen Prime Day -konsertissa 10. heinäkuuta 2011. Konsertti esitettiin livenä Amazon Primessa. Swift esitti sen 9. syyskuuta Pariisissa City of Lover -konsertissa, joka näytettiin myöhemmin televisiossa. Tämä versio on julkaistu promosinglenä nimellä ”You Need to Calm Down (Live from Paris)”. Kappale kuului Swiftin The Eras Tour -kiertueen ohjelmistoon 2023–2024.  Liveversio kiertueelta on mukana konserttielokuvassa Taylor Swift: The Eras Tour (2023).
Vaikutus

Kappaleen musiikkivideo ja mainoskampanja toivat lisää näkyvyyttä ja tukea Equality Act -lakialoitteelle. Aloitteen tarkoitus oli kieltää syrjintä työpaikoilla, kouluissa, asunnon hankinnassa ja muissa julkisissa yhteyksissä seksuaalisen suuntautumisen, sukupuolen, sukupuoli-identiteetin tai raskauden  perusteella. Swift aloitti 1. kesäkuuta 2019 Change.org-palvelussa adressin, jossa hän vetosi senaattiiin aloitteen hyväksymiseksi. Elokuuhun 2019 mennessä adressin allekirjoitti yli 500 000 ihmistä. Lakialoite ei mennyt läpi sellaisenaan, mutta vuonna 2020 hyväksyttiin laki, joka kielsi seksuaaliseen suuntautumiseen ja sukupuoli-identiteettiin perustuvan syrjinnän työpaikoilla. Muut osa-alueet kuten koulut ja asuminen jäivät sen ulkopuolelle.
Kappale lisäsi lahjoituksia seksuaali- ja sukupuolivähemmistöjä tukevalle yhdysvaltalaiselle GLAAD-järjestölle, johon on viittaus kappaleen sanoituksissa. GLAAD:in mukaan Swift teki itse merkittävän lahjoituksen. Kappaleesta on sittemmin tullut suosittu Pride-laulu.
Singlen kappaleet

| You Need to Calm Down |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Tuottajat | Kesto |  |  |  |  |  |
| 1. | You Need to Calm Down | Taylor Swift, Joel Little | Swift, Little | 2.51 |  |  |  |  |  |
| You Need to Calm Down (Clean Bandit Remix) |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Tuottajat | Kesto |  |  |  |  |  |
| 1. | Lover (Remix)  | Swift, Little | Swift, Little, Clean Bandit | 2.32 |  |  |  |  |  |
| You Need to Calm Down (Live from Paris) |
| --- | --- | --- | --- | --- | --- | --- | --- | --- | --- |
| Nro | Nimi | Säv&san | Tuottajat | Kesto |  |  |  |  |  |
| 1. | You Need to Calm Down (Live from Paris)  | Swift, Little | Swift | 3.23 |  |  |  |  |  |
Muusikot

Taylor Swift – laulu, tuotanto
Joel Little – koskettimet ja rumpujen ohjelmointi, tuotanto, äänitys
John Hanes – äänisuunnittelija
Serban Ghenea – miksaus
Randy Merrill – masterointi
Listasijoitukset

| Maa ja lista | Korkein sija |
| --- | --- |
 Alankomaat (Single Top 100): 28
 Alankomaat (Nederlandse Top 40): 26
 Argentiina (Billboard): 71
 Australia (ARIA Charts): 7
 Bolivia (Monitor Latino): 19
 Ecuador (National Report): 64
 Espanja (PROMUSICAE): 63
 Irlanti (IRMA): 5
 Islanti (Tónlistinn): 20
 Iso-Britannia (Britannian singlelista): 5
 Italia (FIMI): 69
 Itävalta (Ö3 Austria Top 40): 21
 Japani (Billboard Japan Hot 100): 23
 Kanada (Canadian Hot 100): 4
 Kiina (Billboard, radio, ulkomaiset artistit): 1
 Kolumbia (National Report): 61
 Kreikka (IFPI, ulkomaiset singlet): 6
 Kroatia (HRT, radio, ulkomaiset artistit): 19
 Latvia (LaIPA): 8
 Libanon (Top 20): 5
 Liettua (AGATA): 8
 Malesia (RIM, ulkomaiset artistit): 3
 Nicaragua (Monitor Latino): 14
 Norja (VG-lista): 22
 Portugali (AFP): 22
 Ruotsi (Sverigetopplistan): 35
 Saksa (Gfk, Offizielle Top 100): 36
 Skotlanti (OCC): 1
 Slovakia (IFPI, digitaaliset singlet): 8
 Slovakia (IFPI, radio): 22
 Slovenia (SloTop): 36
 Suomi (Suomen virallinen lista, radiosoitto): 86
 Sveitsi (Hitparade): 58
 Tsekki (IFPI, digitaaliset singlet): 8
 Unkari (Mahasz): 3
 Uusi-Seelanti (Recorded Music NZ): 5
 Viro (Eesti Tip 40): 8
 Yhdysvallat (Billboard Hot 100): 2
 Yhdysvallat (Billboard, lataukset): 1
Myyntipalkinnot

| Maa | Sertifikaatti | Myöntäjä |
| --- | --- | --- |
|  Australia | 6x platinaa | Australian Recording Industry Association |
|  Brasilia | timanttilevy | Pro-Música Brasil |
|  Espanja | platinaa | Productores de Música de España |
|  Iso-Britannia | platinaa | British Phonographic Industry |
|  Italia | kultaa | Federazione Industria Musicale Italiana |
|  Itävalta | platinaa | IFPI Austria |
|  Norja | platinaa | IFPI Norge |
|  Puola | kultaa | Związek Producentów Audio Video |
|  Ranska | kultaa | Syndicat National de l’Édition Phonographique |
|  Tanska | kultaa | IFPI Danmark |
|  Uusi-Seelanti | platinaa | Recorded Music NZ |
|  Yhdysvallat | 3x platinaa | Recording Industry Association of America |
Aiheesta muualla

Kappaleen musiikkivideo
| n k Taylor Swift |
| --- | --- |
 Diskografia  Palkinnot 
Studioalbumit:  Taylor Swift  Fearless  Speak Now  Red  1989  Reputation  Lover  Folklore  Evermore  Midnights  The Tortured Poets Department 
Uudelleen levytetyt albumit:  Fearless (Taylor’s Version)  Red (Taylor’s Version)  Speak Now (Taylor’s Version)  1989 (Taylor’s Version) 
Livealbumit:  Speak Now World Tour – Live  Lover (Live from Paris)  Folklore: The Long Pond Studio Sessions 
EP:t:  The Taylor Swift Holiday Collection  Beautiful Eyes 
Kappaleet:  Luettelo kappaleista  ”The 1”  ”22”  ”All Too Well”  ”Anti-Hero”  ”Back to December”  ”Bad Blood”  ”Begin Again”  ”Bejeweled”  ”Betty”  ”Blank Space”  ”Cardigan”  ”Carolina”  ”Change”  ”Christmas Tree Farm”  ”Coney Island”  ”Cruel Summer”  ”Delicate”  ”End Game”  ”Everything Has Changed”  ”Exile”  ”Eyes Open”  ”Fearless”  ”Fifteen”  ”Fortnight”  ”Getaway Car”  ”I Bet You Think About Me”  ”I Can Do It with a Broken Heart”  ”I Can See You”  ”I Don’t Wanna Live Forever”  ”I Knew You Were Trouble”  ”Is It Over Now?”  ”Karma”  ”The Lakes”  ”The Last Time”  ”Lavender Haze”  ”Look What You Made Me Do”  ”Love Story”  ”Lover”  ”The Man”  ”Me!”  ”Mean”  ”Message in a Bottle”  ”Mine”  ”New Romantics”  ”New Year’s Day”  ”No Body, No Crime”  ”Our Song”  ”Ours”  ”Out of the Woods”  ”Picture to Burn”  ”...Ready for It?”  ”Red”  ”Ronan”  ”Safe & Sound”  ”Shake It Off”  ”Should’ve Said No”  ”"Slut!"”  ”Sparks Fly”  ”The Story of Us”  ”Style”  ”Teardrops on My Guitar”  ”Tim McGraw”  ”Today Was a Fairytale”  ”We Are Never Ever Getting Back Together”  ”White Horse”  ”Wildest Dreams”  ”Willow”  ”You Belong with Me”  ”You Need to Calm Down” 
Kappaleet vierailevana artistina:  ”Highway Don’t Care”  ”The Joker and the Queen”  ”Renegade” 
Kappaleet muille artisteille:  ”This Is What You Came For” 
Videojulkaisut:  Speak Now World Tour – Live  City of Lover  Folklore: The Long Pond Studio Sessions  Taylor Swift: The Eras Tour 
Kiertueet ja konsertit:  Luettelo kiertueista  Fearless Tour  Speak Now World Tour  The Red Tour  The 1989 World Tour  Reputation Stadium Tour  The Eras Tour  City of Lover
Immanuel Velikovsky

Immanuel Velikovsky
Immanuel Velikovsky (ven. Иммануил Великовский, Immanuil Velikovski; 10. kesäkuuta 1895 Vitebsk Venäjän keisarikunta – 17. marraskuuta 1979 Princeton Yhdysvallat) oli vuodesta 1939 lähtien Yhdysvalloissa asunut psykiatri ja psykoanalyytikko, joka kirjoitti monia väittelyjä herättäneitä kirjoja Maapallon muinaishistoriasta. Hän esitti niissä käsityksiä, joita pidetään yleisesti näennäistieteenä.
Tausta

Velikovsky syntyi vuonna 1895 nykyään Valko-Venäjälle kuuluvassa Vitebskissä, opiskeli Moskovan yliopistossa ja suoritti tutkinnon lääketieteessä vuonna 1921 sekä muutti Palestiinaan vuonna 1924, missä toimi psykiatrina.
Planeettahypoteesi

Tunnetuin hänen teoksistaan on vuonna 1950 ilmestynyt, Yhdysvalloissa menestysteokseksi noussut Worlds in Collision (Maailmojen törmäys). Siinä hän väitti, että planeettojen kiertoradat ovat huomattavasti muuttuneet vain muutamia vuosituhansia sitten. Venus olisi irronnut Jupiterista suunnattomassa räjähdyksessä, lähtenyt aluksi komeetan kaltaisena hyvin soikealle kiertoradalle ja joutunut noin vuosina 1450–1400 eaa. ainakin kaksi kertaa niin lähelle Maata, että sen vetovoima olisi aiheuttanut suuria luonnonmullistuksia. Ensimmäisen kerran näin olisi tapahtunut silloin, kun israelilaiset lähtivät Mooseksen aikana Egyptistä, ja Toisessa Mooseksen kirjassa kuvatut Egyptin vitsaukset ja muut ihmeet olisivat olleet tämän luonnonmullistuksen seurausilmiöitä. Toisen kerran niin olisi tapahtunut puoli vuosisataa myöhemmin, jolloin kohtaamisen seurauksena Maan pyörimisliikekin olisi joksikin ajaksi pysähtynyt, mihin viittaisi Joosuan kirjassa mainittu Auringon pysähtyminen. Myöhemmin Venus olisi vielä joutunut niin lähelle Marsia, että sekin olisi joksikin ajaksi poikennut radaltaan ja tullut niin lähelle Maata, että seurauksena olisi jälleen ollut luonnonmullistuksia. Todisteena tästä Velikovsky esitti Raamatun ohella myös joukon eri puolilta maapalloa peräisin olevia myyttejä sekä joitakin tuolta aikakaudelta peräisin olevia egyptiläisiä ja babylonialaisia lähteitä, muun muassa Ipuwer-papyruksen. Väitteet ovat täysin ristiriidassa yleisesti hyväksyttyjen geologisten ja tähtitieteellisen teorioiden kanssa. Myöskään käsityksen edellyttämiä havaintoja ei ole löytynyt maapallon kasvistosta.
Egyptin kronologia

Velikovsky on kirjoittanut myös muinaishistoriaa käsittelevän kirjasarjan Ages in Chaos. Siinä hän väitti, että yleisesti hyväksytty ja varmana pidetty käsitys Egyptin muinaishistorian kronologiasta olisi varsinkin Uuden valtakunnan osalta täysin väärä ja että jo Manetho ja samoin nykyisetkin egyptologit olisivat sijoittaneet Egyptin dynastiat väärään aikajärjestykseen. Täten niistä yleisesti käytetyt järjestysnumerotkin olisivat varsinkin myöhäisimpien osalta täysin harhaanjohtavia. Koska useiden muidenkin maiden kuten Mesopotamian, heettiläisten ja minolaisen kulttuurin historia perustuu pitkälti Egyptin kronologiaan, on hänen mukaansa yleinen käsitys myös niiden historiasta pahasti vääristynyt.
Myös tässä kirjasarjassa yhtenä lähtökohtana oli Ipuwer-papyrys, joka hänen mukaansa käsittelee egyptiläisestä näkökulmasta samaa tapahtumasarjaa kuin Toinen Mooseksen kirja. Hänen mukaansa se olisi kirjoitettu pian keskivaltakunnan tuhoutumisen jälkeen hyksojen vallattua maan. Hyksot hän samasti Vanhassa Testamentissa mainittuihin amalekilaisiin, jotka olivat israelilaisten vihollisia satojen vuosien ajan, kunnes Saul voitti heidät. Velikovskyn mukaan vasta Saulin voitto noin 1050 eaa. teki egyptiläisille mahdolliseksi perustaa uuden valtakunnan ja 18. dynastian, jonka hän siis sijoitti noin 500 vuotta yleisesti hyväksyttyä ajoitusta myöhemmäksi. Saban kuningatar oli hänen mukaansa Egyptin kuningatar Hatšepsut, ja Punt, jossa Hatšepsut mainitsi käyneensä, sama kuin Salomon aikainen Israel.  Niin sanottu 19. dynastia taas olisi hänen mukaansa sama kuin 26. dynastia, joka hallitsi noin 650–525 eaa., ja esimerkiksi Ramses II ja Nekau II saman henkilön kaksi nimeä. Myöhemmät tutkijat Manethosta nykyaikaan saakka olisivat luulleet näiden nimien tarkoittavan kahta eri hallitsijaa ja sijoittaneet toisen niistä satoja vuosia liian varhaisiksi.
Ramses III:n osalta Velikovskyn väittämä ajoitusvirhe olisi vieläkin suurempi. Tämä 20. dynastian faarao hallitsi yleisen käsityksen mukaan 1100-luvulla eaa., mutta Velikovskyn mukaan kyseessä olisikin sama, lähinnä kreikkalaisista lähteistä tunnettu faarao Nektanebo, joka 300-luvulla eaa. onnistui joksikin ajaksi vapauttamaan Egyptin persialaisvallasta. Hänen monumenteissaan mainittu vihollinen, Peleset, jonka yleensä on tulkittu tarkoittavan filistealaisia, tarkoittaisikin siis persialaisia, ja merikansat, joiden myös sanotaan samaan aikaan hyökänneen Egyptiin, olisivatkin olleet tuon ajan kreikkalaisia palkkasotureita.
Myös tässä kirjasarjassa esitettyjä teorioita useimmat tutkijat pitävät perusteettomina. Tosin eräät myöhemmätkin tutkijat kuten David Rohl ovat väittäneet Egyptin yleisesti hyväksyttyä kronologiaa virheelliseksi, mutta hänen mukaansa ajoitusvirheet ei sentään olisi niin suuria kuin Velikovskyn mukaan.
Aiheesta muualla

The Velikovsky Encyclopedia
Short Bio, Raw data actually supports Velikovsky
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Espanja  Ranska  BnF data  Saksa  Israel  Belgia  Yhdysvallat  Latvia  Japani  Tšekki  Alankomaat  Puola 
Tieteilijät:  CiNii 
Taiteenala:  FID 
Henkilöt:  DDB  Trove 
Muut:  SNAC  IdRef
Harmaamerimetso

| Harmaamerimetso |
| --- | --- |

Uhanalaisuusluokitus
 Silmälläpidettävä  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Linnut Aves
Lahko::  Suliformes
Heimo::  Merimetsot Phalacrocoracidae
Suku::  Merimetsot Phalacrocorax
Laji::  gaimardi
Kaksiosainen nimi
 Phalacrocorax gaimardi  (Lesson & Garnot, 1828) 

Alalajit
 P. g. cirriger  P. g. gaimardi 
Katso myös
   Harmaamerimetso Wikispeciesissä   Harmaamerimetso Commonsissa 
Infobox OKNimi-testi OKIUCN-testi OK: 
Harmaamerimetso (Phalacrocorax gaimardi) on Etelä-Amerikan länsirannikolla ja eteläosassa laajalla alueella, mutta harvalukuisena, esiintyvä merimetsolaji.
Koko ja ulkonäkö

Linnun keskikoko täysikasvuisena on noin 75 cm ja sen tunnistaa erityisesti valkeasta kaulasepel-laikusta ja tummemman selkäpuolen helmimäisestä kirjailusta. Muutoin pää, kaula ja vatsa on harmaa. Linnulla on ohut keltainen nokka, jonka juuressa on pesimäaikana verenpunainen laikku. Kirkkaanpunaiset räpylät paljastuvat linnun sukeltaessa. Pesimäaikana lajilla on päässään pitkiä valkoisia haituvia. Sukupuolet ovat samannäköiset
Levinneisyys

Lintua tavataan Etelä-Amerikan länsirannikolla ja eteläkärjestä. Tyynenmeren puolella arvioitiin olevan vuonna 2007 12–13 000 yksilöä aina Macabi-saarilta Perussa Chiloé-saarille asti Chilen etelärannikolla. Atlantin puolella arvioitiin samaan aikaan olevan noin 2 200 lintua Puerto Deseadosta Monte Leonin kansallispuistoon saakka ja ajoittain Santa Cruzin maakunnassa Magalhãesinsalmessa Argentiinassa.
Populaatio on pienenemässä, mutta sitä tavataan laajalla alueella. Lajia uhkaavat munien keräily, El Ninon aiheuttamasta meren lämpötilan noususta johtuvat muutokset meren eliöstökannassa sekä lisääntyvän kalastuselinkeinon myötä takertuminen kalastajien välineisiin.
Elinympäristö

Lintu on merenrannoilla ja rannikon läheisillä saarilla pesivä paikkalintu. Se suosii kivisiä, luoksepääsemättömiä ja kallioisia jyrkänteitä pesimiseen. Ruokansa se hankkii kylmistä ja matalista, eliörikkaista merialueilta. Esiintyy useimmiten yksilöinä, mutta voi esiintyä joskus myös pieninä parvina.
Lisääntyminen

Lintu pesii yksittäisinä pareina tai pieninä yhdyskuntina rannikoilla ja guanopitoisilla saarilla. Pesä kootaan merikasveista ja se on yleensä rantajyrkänteiden tasanteilla tai rantakallioiden koloissa ja onkaloissa.
Ravinto

Harmaamerimetso syö pääasiassa kalaa.
Lasse Kontiola

Lasse Aatos Kontiola (8. kesäkuuta 1980) on suomalainen poliitikko, entinen Suomen Kuljetus ja Logistiikka SKAL ry:n toiminnanjohtaja ja Suomen Keskustan entinen kehittämispäällikkö.
Ura

Kontiola on koulutukseltaan hallintotieteiden kandidaatti ja liiketalouden tradenomi.
Kontiola on työskennellyt kolmen keskustalaisen kansanedustajan avustajana, Euroopan parlamentin jäsenen erityisavustajana ja maa- ja metsätalousministeri Antti Kurvisen erityisavustajana.
Kontiola toimi Suomen Keskustan kehittämispäällikkönä. Hän nousi julkisuuteen Suomen vaalirahoituskohun aikana vuonna 2008, koska hän toimi Kehittyvien maakuntien Suomi  (KMS) -yhdistyksen taloudenhoitajana. Kontiola oli perustamassa yhdistystä puoluesihteeri Jarmo Korhosen työhuoneessa. Kontiolalla oli yhdistyksen tilinkäyttöoikeudet, ja hän siirsi liikemies Kyösti Kakkosen lahjoitusvaroja keskustan puheenjohtaja Matti Vanhaselle. Helsingin Sanomat uutisoi vuonna 2009, että Kontiola ja hallintopäällikkö Aki Haaro avustivat tukilistojen teossa. Hänet liitettiin myös Rovaniemen moottorikelkkatehdasjupakkaan, jossa tontti myytiin Nova Group Oy:lle ja Nova Kiinteistökehitys Oy:lle. Yrityksiä johtivat Arto Merisalo ja Tapani Yli-Saunamäki. Kontiola ei jäävännyt itseään Rovaniemen kaupunginvaltuuston kokouksessa, jossa tontin myyntiä käsiteltiin. Poliisi epäili Merisalon, Yli-Saunamäen ja Kontiolan olleen KMS:n todelliset päättäjät. Helsingin käräjäoikeus tuomitsi Kontiolan rekisterimerkintärikoksesta ja kirjanpitorikoksesta 60 päiväsakkoon osana vaalirahajupakkaa vuonna 2012. Hannu Takkula epäili Kontiolan joutuneen syntipukiksi.
Vuonna 2007 Nova Group lahjoitti myös 125 000 euroa Menestyvä Suomi ry:lle , jonka puheenjohtajana oli Kontiola, varapuheenjohtajana Korhonen ja sihteerinä Haaro.
Kontiola toimi myöhemmin Keskustan Lapin piirin toiminnanjohtajana. Kontiola on toiminut Rovaniemen kaupunginvaltuutettuna ja kaupunginhalliituksen jäsenenä. Hänet valittiin Domus Arctica -säätiön hallituksen puheenjohtajaksi vuonna 2012.
Suomen Kuljetus ja Logistiikka SKAL ry valitsi Kontiolan toiminnanjohtajaksi vuonna 2021.
Kontiola harkitsi lähtöä keskustan puoluesihteerikisaan vuonna 2023. Hän luopui ehdokkuudesta ja päätti keskittyä liikkeenjohdon konsultointiin keskittyvän Kasvuverso Oy:n perustamiseen ja kehittämiseen.
Courier (kirjaintyyppi)

Courier
Courier on pääteviivallinen ja tasalevyinen, kirjoituskoneiden kirjasimia muistuttava kirjaintyyppi tai fontti. Se sopii parhaiten taulukkomuotoisen tiedon esittämiseen, teknisiin asiakirjoihin ja tekstinkäsittelyyn. Howard Kettler suunnitteli Courierin alun perin 1900-luvun puolivälissä IBM:lle kirjoituskoneissa käytettäväksi kirjaintyypiksi. Myöhemmin Adrian Frutiger piirsi sen uudelleen IBM Selectric -pallokirjoituskoneita varten. Courier on laajasti käytetty, ja se kuuluu useimpien tietokoneiden perusfontteihin.
Courier on yksi PostScript-kielen vakiofonteista ja on siten ollut käytössä laajasti työpöytäjulkaisemisessa vuodesta 1985 lähtien. Se sisältyy myös PDF-tiedostomuodon vakiofontteihin.